Stožer civilne zaštite Općine Povljana, dana 22. ožujka 2020. godine, donio je slijedeće odluke:

1. Obvezuju se svi iznajmljivači smještajnih kapaciteta, te svi vlasnici nekretnina na području Općine Povljana koji nemaju prebivalište na navedenom području, a trenutno se ovdje nalaze, da prijave svoj boravak ili svoje goste putem sustava eVisitor kako bi se, zbog novonastale situacije, mogla pratiti evidencija kretanja na našem području.
* Direktor TZ općine Povljana dužan je svaku novonastalu promjenu evidentiranu u sustavu eVisitor prijaviti Stožeru civilne zaštite općine Povljana.
1. Od 22. ožujka 2020. godine uvodi se strogi nadzor prolaska Paškim mostom za područje općine Povljana, te svim osobama koje dolaze na područje Općine Povljana, a nemaju prebivalište, već dolaze u svrhu radnog odnosa, izdavati će se P**ROPUSNICA za prolaz preko Paškog mosta**.

Propusnice će se izdavati svakog dana u periodu od 10:00 do 12:00 sati. Zahtjev za propusnicu dostavite putem email adrese: stozer@povljana.hr

Propusnicu izdaje Stožer civilne zaštite Općine Povljana, u virtualnom obliku (e-mail).

**Podaci koje morate dostaviti su:**

* *Ime i prezime osobe*
* *Kontakt telefon*
* *Mjesto iz kojeg dolazite*
* *Naziv poslodavca, i točnu adresu poslodavca*
* *Adresu izvođenja radova (ukoliko se razlikuje od adrese poslodavca)*
* *Potvrdu poslodavca da ste u radnom odnosu (izjava poslodavca ovjerena potpisom i pečatom poslodavca)*
1. Osobe koje nemaju prijavljeno prebivalište na području općine Povljana, a žele dostaviti živežne namirnice svojim članovim obitelji ili dostaviti nužno potrebnu medicinsku opremu mogu istu dostaviti na prijemni plato na Paškom Mostu.

Crveni Križ Grada Paga izvršiti će prikup navedenih paketa dva puta dnevno; u 11:00 sati i 16:00 sati svakog dana. Paketi ne smiju prelaziti težinu od 5 kg i veličinu koja prelazi volumen jedne najlonske vrećice. Najlonska vrećica mora biti zavezana i zatvorena kako bi se mogla izvršiti dekontaminacija paketa.

*Svaki paket mora jasno imati naznačene sljedeće podatke;*

* *Ime i prezime,*
* *adresa za dostavu i*
* *kontakt telefon.*

U slučaju potrebe za hitnom dostavom medicinske opreme ili pomagala potrebno je prethodno alarmirati centar Crvenog križa Grada Paga na broj 023/611-165 kako bi se odradio prioritetni transport navedene opreme. Dekontaminacija paketa se vrši na isti način kao i ostali paketi s živežnim namirnicama.

1. Tvrtke Porat Povljana d.o.o. i Vodovod Povljana d.o.o. moraju u najkraćem mogućem roku, a najkasnije 24 sata od donošenja ove Odluke donijeti popis djelatnika (najmanje 3 djelatnika) sposobnih za pomoć po zahtjevu Stožera civilne zaštite općine Povljana.
2. Nadzor nad provedbom donesenih mjera od dana 22. ožujka 2020. godine voditi će članovi DVD-a ''Sv. Martin'' Povljana i članovi Stožera civilne zaštite općine Povljana.
* Nalaže se članovima DVD-a ''Sv, Martin'' Povljana da u koordinaciji sa svojim zapovjednikom provode nadzor okupljanja ljudi na javnim površinama, te iste ukoliko su zamijećeni upute svojim kućama sukladno Odluci Nacionalnog stožera Republike Hrvatske.
1. Dostavna vozila koja dolaze na područje općine Povljana moraju dostavljati robu isključivo na lokaciji za dostavu robe bez usputnog zadržavanja.

Vozač ne smije napustiti vozilo za vrijeme i nakon istovara.

Po završetku istovara vozilo s vozačem mora prioritetno napustiti područje općine Povljana. Dovezena roba mora se poprskati sredstvom za dezinfekciju, te tek tada pustiti dalje u opticaj.

Ova odluka stupa na snagu odmah, a ne primjenjuje se za poštanske i slične dostavljačke usluge.

Stožer civilne zaštite Općine Povljana